Ескадра је из практичних разлога подељена на два одељења. Потпоручник Томић је добио команду над одељењем које је придодато Шумадијској дивизији I позива са седиштем на летелишту у селу Церовац недалеко од Шапца. Од почетка септембра до средине новембра Томић је за рачун ове пешадијске дивизије извео у свом Блериу једноседу бројне извиђачке летове, а драгоцене извештаје о покретима непријатеља је предавао лично команданту дивизије. Током једног извиђачког лета изнад непријатељских положаја 25. октобра Томић је опазио први пут око свог аероплана експлозију шрапнела која је долазила од непријатељске артиљерије. Аеропланско одељење при Шумадијској дивизији враћено је састав Ваздухопловне команде 18. новембра. Последњи извиђачки задатак у 1914. години извршио је 12. децембра након чега се разболео од тифуса и примљен у војну болницу. Након победе у Колубарској бици на Српском фронту је током 1915. године завладало затишје. Међутим, у то доба непријатељ, , успоставио је велику надмоћ у ваздуху.